b"\n_START_ARTICLE_\nHelen Rollason\n_START_SECTION_\nZgodnje \xc5\xbeivljenje\n_START_PARAGRAPH_\nRodila se je 11. marca 1956 in bila nato posvojena. Kot velika \xc5\xa1portna navdu\xc5\xa1enka je \xc5\xa1tudirala \xc5\xa1port in ga kasneje tudi tri leta pou\xc4\x8devala.\n_START_SECTION_\nTelevizijska kariera\n_START_PARAGRAPH_\nLeta 1980 je postala namestnica \xc5\xa1portnega urednika za Radio Essex. Po kraj\xc5\xa1em obdobju, v katerem je delovala kot svobodna \xc5\xa1portna producentka in novinarka, so jo sprejeli pri televizijski hi\xc5\xa1i BBC, pri kateri je vodila oddajo otro\xc5\xa1kih novic Newsround. Leta 1990 je postala prva \xc5\xbeenska voditeljica BBC-jevega \xc5\xa1portnega programa Grandstand. V \xc4\x8dasu vodenja oddaje je predstavljala Poletne olimpijske igre 1992 in 1996. \xc5\xa0portne novice je predstavljala tudi na BBC Breakfast. Leta 1999 je postala petkova voditeljica \xc5\xa1portnih novic za BBC Six O'Clock News.\n_START_SECTION_\nNagrade\n_START_PARAGRAPH_\nOb kralji\xc4\x8dinem rojstnem dnevu leta 1999 je prejela red britanskega imperija (MBE) v prepoznanje njenega doprinosa k televiziji in dobrodelnosti._NEWLINE_V njeno \xc4\x8dast so kasneje poimenovali nagrado Helen Rollason, ki jo podeljujejo vsako leto v sklopu ceremonije BBC-jeva \xc5\xa1portna osebnost leta.\n_START_SECTION_\nZasebno \xc5\xbeivljenje\n_START_PARAGRAPH_\nRollasonova je imela z mo\xc5\xbeem Johnom h\xc4\x8derko Nikki. Z Johnom se je kasneje lo\xc4\x8dila.\n_START_SECTION_\nBolezen in smrt\n_START_PARAGRAPH_\nLeta 1997 so ji odkrili raka na debelem \xc4\x8drevesu in danki, ki se je nato raz\xc5\xa1iril \xc5\xa1e na ledvice in plju\xc4\x8da. Njen boj z boleznijo je obele\xc5\xbeil dokumentarni film iz leta 1998 z naslovom Hope for Helen (Upanje za Helen). Rollasonova se je nato vrgla v dobrodelnost in zbrala 5 milijonov funtov za novo krilo za bolnike z rakom v sklopu Bolni\xc5\xa1nice North Middlesex. Umrla je 9. avgusta 1999 v starosti 43 let._NEWLINE_V njen spomin so vzpostavili dobrodelno organizacijo za bolnike z rakom (poimenovano \xc2\xbbHelen Rollason Heal Cancer Charity\xc2\xab). Organizacija danes vodi dva centra za bolnike z rakom, enega v Essexu in drugega v Londonu. Vodja organizacije je lord Sebastian Coe."